ตีแผ่ บจ.ดัง : GUNKUL น่าผิดหวัง
คุณเอก จากลาดพร้าว 64 กรุงเทพฯ พูดถึงสถานการณ์ของหุ้น GUNKUL หรือ  บริษัท กันกุลเอ็นจิเนียริ่ง จำกัด (มหาชน) เป็นหุ้นที่น่าสนใจมากสุดตัวหนึ่งในช่วง 2-3 ปีก่อนหน้านี้ เพราะเป็นหุ้นที่สามารถทำกำไรได้อย่างแข็งแกร่ง แต่ดูเหมือนในปี 60 จะไม่หลงเหลือความน่าสนใจอีกต่อไป และราคาหุ้นก็ไหลลงมาอย่างต่อเนื่อง จนมองไม่เห็นจุดดีดกลับอยู่บริเวณไหน  จึงอยากให้อาจารย์ช่วยเล่าเรื่องนี้ให้ฟังหน่อยครับ
28 ก.ค. 2560

ก่อนอื่นต้องพูดกันให้เข้าใจตั้งแต่เนิ่นๆ  หุ้น GUNKUL หรือ  บริษัท กันกุลเอ็นจิเนียริ่ง จำกัด (มหาชน) เป็นหุ้นพื้นฐานดีก็จริง แต่ภาวะเศรษฐกิจไม่เป็นใจ ผลการดำเนินงานถึงมีแนวโน้มออกมาผิดรูปผิดร่างไปมาก จึงเป็นการยากที่จะบอกให้ทุกคนเข้าใจเหมือนกันว่า ควรถือหุ้นต่อไปเรื่อยๆ
ด้วยเหตุนี้ถึงไม่ต้องใส่ใจพฤติกรรมการลงทุนของคนอื่นจะเป็นอย่างไร และไม่ควรฝากความหวังไว้ที่หุ้นตัวใดตัวหนึ่งมากเกินไป เพราะสิ่งที่นักลงทุนควรทำความเข้าใจตั้งแต่เนิ่นๆ คือ รูปแบบการลงทุนของตัวเองเป็นแบบไหน? เน้นการลงทุนระยะสั้นๆ หรือ เน้นการลงทุนระยะยาว
หรือแม้กระทั่งตั้งเป้าผลตอบแทนไว้ที่ระดับไหน?
เมื่อถึงราคาเป้าหมายได้เทขายหุ้นทำกำไรออกไปไหม หรือถือไปเรื่อยๆ เพราะหวังว่า หุ้นจะไต่ระดับขึ้นไปได้อีก จนสุดท้ายไม่ได้อะไรติดไม้ติดมือกลับมาหรือเปล่า?
ตรงนี้ต่างหากที่อาจารย์อยากให้นักลงทุนตอบคำถามตัวเองให้ได้เสียก่อน เพราะเป็นจุดคลายแม็กของเรื่องราวที่เกริ่นนำไว้ข้างต้น
นอกจากนี้ก็อยากให้นักลงทุนศึกษาข้อมูลสำคัญทางการเงินประกอบการลงทุน เพื่อทำให้ตัวนักลงทุนรู้ถึงความเป็นไปของหุ้นอยู่ในทิศทางบวก หรืออยู่ในทิศทางลบ และเมื่อนำมาวิเคราะห์รวมกับ ค่า P/E ที่ระดับ 46 เท่า ทั้งที่ราคาหุ้นปรับตัวลงมาเยอะ แต่ค่าดังกล่าวยังอยู่ในระดับสูง จึงเป็นหุ้นอันตรายที่นักลงทุนไม่ควรเข้าไปยุ่งเกี่ยวนะครับ

สิ่งที่อาจารย์บอกได้ ณ เวลานี้ คือ นี่เป็นเพียงพื้นฐานคร่าวๆ ที่ทุกคนสามารถหาดูได้จากข้อมูลทางการเงิน แต่เรื่องราวลึกลับซับซ้อนของรายการบางอย่างที่อยู่นอกเหนือจากนี้ คือตัวกำหนดอนาคตของหุ้นตัวนี้อย่างแท้จริงว่า “ควรขึ้น” หรือ “ควรลง” นะครับ
หากลึกลับมาก หุ้นก็ลงมาก..หากไม่ลึกลับ หุ้นก็จะดีดตัวขึ้นอีกครั้ง!
 
สภาแมงเม่า : ดร.สมชาย
…

กราฟประกอบข่าว : Aspen, ราคาปิด ณ วันที่ 27 ก.ค.60